मनीष को और तसल्ली हुई। बाइक सवार को अस्पताल नहीं ले जाने के अपराध बोध को जिम्मेदार नागरिक का कर्तव्य निभाने वाला गर्व बोध दबाने की पूरी कोशिश कर रहा था। सतीश को उसके घर के पास उतार वो भी घर पहुंच गया। करीब 20 मिनट बाद पीसीआर वैन से फिर फोन आया। अभी भी वो पते पर नहीं पहुंच पाये थे। उसने फिर से पता समझाया लेकिन वो शॉक्ड था। अभी तक बाइक सवार को मदद नहीं मिली थी. अभी तक वो वहीं सड़क पर पड़ा जिंदगी की जंग हार रहा होगा। खुद पर झुंझला उठा वो। उसने अपने अंदर के जिम्मेदार नागरिक को एक भद्दी सी गाली दी। अपराध बोध फिर हावी होने लगा था।